Predkladacia správa

Materiál sa predkladá ako iniciatívny materiál v dôsledku potreby schválenia účasti delegácie Slovenskej republiky na 14. konferencii strán Rámcového dohovoru OSN o zmene klímy a 4. konferencii slúžiacej ako stretnutie strán Kjótskeho protokolu vládou Slovenskej republiky. 
	Rámcový dohovor OSN o zmene klímy, prijatý v roku 1992 v Riu de Janeiro (United Nations Framework Convention on Climate Change ? UN FCCC) je medzinárodným právnym nástrojom na globálne riešenie problematiky zmeny klímy. Pre Slovensko dohovor nadobudol platnosť 23. novembra 1994.  
Kjótsky protokol k tomuto dohovoru nadobudol platnosť 16. februára 2005 a stal sa rámcom pre realizáciu praktických krokov na riešenie problematiky zmeny klímy. Protokol zaviedol kvantifikované redukčné záväzky pre krajiny prílohy I Dohovoru na zníženie agregovaných emisií skleníkových plynov v období 2008 - 2012 v priemere o 5 % v porovnaní s ich úrovňou v roku 1990. Slovensko, podobne ako väčšina krajín Európskej únie, sa zaviazalo k priemernému zníženiu agregovaných emisií skleníkových plynov o 8 % v porovnaní so základným rokom 1990. Protokol ratifikovalo v máji 2002. 
	Konferencia zmluvných strán (COP) sa schádza raz ročne a predstavuje najvyšší rozhodovací orgán dohovoru a protokolu a jej rokovanie v Poznani bude dôležitým míľnikom pre plnenie cestovnej mapy z Bali (COP13), na ktorej konci by mala byť v roku 2009 v Kodani podpísaná medzinárodná dohoda o režime dlhodobej spolupráce krajín pri plnení globálneho redukčného cieľa po roku 2012 a o záväzkoch jednotlivých krajín k prijatému cieľu. 
	 Jedným z najdôležitejších očakávaných výsledkov 14. konferencie je schválenie pracovného programu vyjednávaní na rok 2009, ktorý má umožniť dosiahnutie medzinárodnej dohody  a výsledky druhej revízie Kjótskeho protokolu podľa článku 9. Tie budú určujúce pre konečnú právnu formu protokolu a na ich základe bude stanovený rozsah a nástroje na plnenie redukčných záväzkov krajín prílohy I dohovoru po roku 2012.  
	Ministerský segment na najvyššej úrovni sa uskutoční v dňoch 10. – 12. decembra 2008 a jeho obsahom bude najmä diskusia o tzv. shared vision, teda o zdieľaní spoločného úsilia na dosiahnutie stanoveného teplotného limitu. 2°C a o potrebe hľadania účinných finančných a investičných štruktúr vrátane hľadania nových zdrojov pre aktivity v oblasti zmierňovania a adaptácie.  
	Okrem zástupcov ministerstva životného prostredia sa na 14. konferencii strán Rámcového dohovoru OSN o zmene klímy a 4. konferencii slúžiacej ako stretnutie strán Kjótskeho protokolu zúčastnia za oblasti svojej kompetencie aj zástupcovia iných relevantných rezortov. Náklady spojené s účasťou delegácie Slovenskej republiky na 14. konferencii strán Rámcového dohovoru OSN o zmene klímy a 4. konferencii slúžiacej ako stretnutie strán Kjótskeho protokolu budú hradené z rozpočtových prostriedkov zúčastnených rezortov. 
 
	Účasť na konferencii nebude mať finančný, ekonomický, environmentálny vplyv, ani vplyv na zamestnanosť.